钦定古今图书集成/明伦汇编/交谊典/第109卷 > 《祭资政范公文》宋·欧阳修
## 钦定古今图书集成/明伦汇编/交谊典/第109卷 > 《祭资政范公文》宋·欧阳修

呜呼公乎！学古居今，持方入员。《丘轲》之难，其道则然。
公曰彼恶，谓公好讦。公曰彼善，谓公树朋。公所勇为。
谓公躁进。公有退让，谓公近名。谗人之言，其何可听。
先事而斥，群议众排。有事而思，仇雠为材。毁不吾伤，
誉不吾喜。进退有仪，夷行险止。呜呼公乎！举世之善，
谁非公徒。谗人岂多，公志不舒。善不胜恶，岂其然乎？
成难毁易，理又然欤？呜呼公乎！欲坏其栋，先摧桷榱。
倾巢破𪃟，披折旁枝。害一损百，人谁不罹。谁为党论，
是不仁哉！呜呼公乎！易名谥行，君子之荣。生也何毁？
殁也何称？好生恶死，殆非人情。岂不生有所嫉，而死
无所争？自公云亡，谤不待辨。愈久愈明，由今可见。始
屈终伸，公其无恨。写怀平生，寓此薄奠。